section_heading: Nastanak i početci
paragraph_text: Među prvima, bili su mladi bogoslovi koji osnivaju nekoliko sastava - Žeteoci, Prijatelji, Jukić, Zora, Kristofori, a u vode duhovnih šansona uplovljava i dominikanac pater Mijo Horvat. U svim se kršćanskim centrima osnivaju skupine koje na misama izvode sličnu glazbu. Tako nastaju Quo Vadis i Jordan u Zagrebu, Orlandovi dječaci, kasnije Veritas i grupa Mala braća u Dubrovniku, te Dominik, Gospa od Zdravlja i Sperantes u Splitu. Puno svećenika prihvaća takav način slavljenja mise s mladima, uvjereni kako djeluju u duhu vremena. No jedan dio svećenika takav način pjevanja na misi ne prihvaća, smatrajući ga neprikladnim i nedostojnim.